Activitat

El projecte que desenvoluparem durant la 1a avaluació d'aquest curs, serà l'elaboració de Videolits.

=Què és un videolit?= Un videolit és un vídeo breu que combina la lectura d'un text literari amb amb música o altres sons i imatges o fragment de video que il·lustren el text.

Els impulsors d’aquest projecte, Aleix Cort i Vives i Cori Pedrola i González, defineixen el videolit “com una proposta de creació dinàmica i actual que utilitza la videocreació per aproximar-se a un artista o a un tema important des del punt de vista artístic o del pensament contemporani a través d’una càpsula audiovisual de entre 3 i 5 minuts de duració, i en el qual la paraula té un pes fonamental”.

=En quin text literari hem de basar el nostre videolit? = En principi, heu de triar un dels textos que treballarem en classe, per tant, de l'època medieval. Podeu comptar amb l'ajuda del professor per triar el text adient, qui us haurà de donar el vistiplau abans de començar l'activitat. L'activitat es realitzarà per parelles.

=Quin proprocés de treball hem de seguir per realitzar l'activitat? =

És important que seguiu aquests passos:

Selecció i anàlisi del text literari

 * 1) **Seleccionar el text literari**, que ha de comptar amb el vistiplau del professor.
 * 2) **Llegir, comprendre i analitzar el text literari**: abans de res, heu de comprendre perfectament el text; altrament, serà difícil que feu una bona activitat. Haureu de lliurar al professor dos textos que demostren la comprensió del text
 * Una explicació expositiva sobre allò de què tracta el text.
 * Una interpretació personal del text: exposar què us ha dit a vosaltres, què n'heu entés, quines sensacions us ha transmés i quines idees teniu per a la creació del videolit.

Creació del videolit

 * 1) **Seleccionar les imatges i/o vídeos** que utilitzareu per realitzar el videolit. Podem utilitzar:
 * Fotografies pròpies, que nosaltres (o amics o familiars) han realitzat.
 * Fotografies que realitzem expressament per a aquest projecte.
 * Fotografies i/o imatges que trobem en Internet (en aquest cas haurem de copiar i guardar l'enllaç per poder indicar després qui és l'autor de la imatge. Cal respectar la propietat intel·lectual de les obres).
 * També podem utilitzar fragments de vídeo (que trobem en Internet, que tinguem o que gravem per a l'ocasió). En aquest cas, però, augmenta la dificultat tècnica de l'activitat, de manera que no serà obligatori utilitzar imatges en moviment.
 * 1) **Ordenar les imatges i/o vídeos seleccionats** segons l'adequació al text.
 * 2) **Seleccionar una música adequada per al text**. El millor és fugir de cançons molt conegudes, ja que poden distorsionar la interpretació del text. I encara més: per evitar infringir els drets d'autor, el millor és utilitzar música amb llicències de lliure distribució, que permeten fer-ne ús de manera gratuïta però legal. Un dels principals llocs on podeu trobar aquesta mena d'obres és aquest: @http://www.jamendo.com/es/
 * 3) **Gravar el text literari**. Un dels aspectes fonamental de l'activitat és aquest: fer una bona lectura/recitació del text. La qualitat del treball dependrà en gran part d'aquest punt: una lectura ràpida, un ritme inadequat, una entonació vacil·lant... poden tirar per terra un molt bon treball d'edició. Per gravar el vídeo podeu utilitzar el programa Audacity, que és gratuït, està disponible per a tots els sistemes operatius (Windows, MacOS X i Linux) i permet exportar l'àudio en diversos formats.
 * 4) Finalment haureu de **fer-ne el muntatge**. Podeu utilitzar programes com el Windows Movie Maker (Windows) i iMovie (Mac) o altres d'edició de vídeo que conegueu o tingueu. Haureu de combinar la pista d'àudio amb el text recitat, la pista d'àudio amb la música seleccionada (amb un volum baix perquè es puga sentir bé el text, que és el més important) i les imatges i/o vídeos triats, adequats al ritme del text.